b'\n_START_ARTICLE_\nGrad Slovenska Bistrica\n_START_SECTION_\nZgodovina\n_START_PARAGRAPH_\nGrad je prvi\xc4\x8d pisno omenjen leta 1265, ko ga je kralj Rudolf skupaj z mestom izro\xc4\x8dil grofu Majnhardu Gori\xc5\xa1kemu (od leta 1286 je bil koro\xc5\xa1ki vojvoda). Leta 1313 je grad pre\xc5\xa1el v roke Habsbur\xc5\xbeanom, ki so leta 1355 oddali mesto in grad Slovenska Bistrica v zastavo Walseejem, od 1368 pa Celjskim grofom, posest pa je ponovno postala de\xc5\xbeelnokne\xc5\xbeja leta 1456. Leta 1587 je grad in mesto kupil Hans Vetter, leta 1717 pa so grad kupili Attemsi, ki so ostali lastniki do konca 2. svetovne vojne. V \xc4\x8dasu, ko so imeli grad Attemsi je tukaj bivala slikarka in zgodovinarka Marija Attems._NEWLINE_Grad stoji na severozahodni strani srednjeve\xc5\xa1kega dela mesta. Nnajstarej\xc5\xa1i grad se je naslonil na severo-zahodni vogal mestnega obzidja. \xc5\xbde pred letom 1313 so stolpu prizidali dana\xc5\xa1nji severni trakt. V 16. st. ali celo prej, so gradu, ki je imel do tedaj en trakt, prizidali ostale tri in ga obzidali z obzidjem z obrambnimi stolpi\xc4\x8di. Po\xc4\x8dasi je dobival podobo renesan\xc4\x8dnega dvorca. Leta 1623 so ga grofje Vetter von der Lilie gradbeno preuredili in je z manj\xc5\xa1imi popravki tak \xc5\xa1e danes. Grajsko poslopje ima trapezast tloris s po enim stolpi\xc4\x8dem v vsakem vogalu in arkadnim notranjim dvori\xc5\xa1\xc4\x8dem. Celotno stavbo varuje izsu\xc5\xa1en zunanji vodni jarek. Ob gradu je zapu\xc5\xa1\xc4\x8den park redkih dreves in gabrovim drevoredom, ki ga je videti \xc5\xa1e danes. Zadnji lastniki - Attemsi, so po letu 1717 notranjost gradu predelali: grad so opremili s poslikanim stopni\xc5\xa1\xc4\x8dem, Marijino kapelo in razko\xc5\xa1no vite\xc5\xa1ko dvorano. Ju\xc5\xbeno od dvorca so prizidali tudi nova gospodarska poslopja. Grad je pre\xc5\xbeivel manj\xc5\xa1i po\xc5\xbear.\n_START_SECTION_\nRazstave\n_START_PARAGRAPH_\nStalne razstave: rimska cesta Celeia \xe2\x80\x93 Petovio, razstava An\xc4\x8dnikovo gradi\xc5\xa1\xc4\x8de, Arkova etnolo\xc5\xa1ka zbirka, zbirka vin bistri\xc5\xa1kih pridelovalcev, zbirka molitvenikov, zbirka petrolejk, soba praporov, zbirka lutk v zna\xc4\x8dilnih no\xc5\xa1ah sveta, Pajtlerjeva zbirka fosilov in mineralov, zbirka mineralov ob\xc4\x8din Slov. Bistrica in Oplotnica, kamnine Pohorja, Ingoli\xc4\x8deva spominska soba, Toma\xc5\xbei\xc4\x8deva spominska soba ter Grajska dimnica s staro grajska uro. Tu so tudi likovni saloni, poro\xc4\x8dna dvorana galerija Grad in vite\xc5\xa1ka dvorana, v kateri potekajo razli\xc4\x8dne kulturne prireditve.'